
Új rivális a könyvpiacon - Az e-könyvek piacának marketinglehetőségei

Egyre fejlettebb társadalmunkban szinte mindenhol megjelennek a technológia vívmányai, és forradalmasítják az adott területet. Sok esetben kényelmesebb, gyorsabb, praktikusabb megoldást tesznek lehetővé. Bizonyos színterek megkívánják ezt a fejlődést, egyeseknek pedig csak jót tesz. Más területeken viszont egyenesen szentségtörésnek tűnhet a technológia megjelenése. Ilyen például a könyvkiadás, amely néhány száz éve még csak kézzel másolt kódexek formájában létezett, és egészen a közelmúltig őrizte hagyományos, nyomtatott jellegét. Manapság azonban egyre többet hallani – a hangoskönyvek után – az e-könyvekről. Ezek nem rendelkeznek a klasszikus könyvek egyetlen fizikai tulajdonságával sem: nincs súlyuk, nincs illatuk, a méretük is teljesen másként értelmezhető, van viszont kiterjesztésük és egy dinamikusan változó piacuk.
Dolgozatomban ezt a piacot vetettem vizsgálat alá. A választásomat nagyban befolyásolta, hogy az e-könyvpiac még viszonylag új terep. Kutatásaimat ezért egy új belépő szemszögéből mutatom be. Arra kerestem a választ, hogy a hagyományos könyvpiac „nagyágyúi” tudnak-e gyorsabban reagálni a megváltozó keresletre, vagy képes lehet-e egy új belépő a felbukkanó piaci rést kihasználva betenni a lábát a piacra? Egyértelműnek tűnik, hogy a piacvezetők erőforrásaikat, kapcsolatrendszerüket, piaci tapasztalataikat felhasználva uralmuk alá tudják hajtani az új szegmenset is. De mi van akkor, ha a „semmiből” felbukkan egy jó ötlet, amely olyan piaci hiányra tud reagálni, amire – méreteikből adódva – a nagyok nem? Van esélye egy ilyen vállalkozásnak talpon maradni?
Ahhoz, hogy ezekre a kérdésekre válaszokat találjak, kutatásokba kezdtem. A dolgozat első felében szekunder adatokból vontam le következtetéseket, majd ezeket kvalitatív kutatással egészítettem ki: mélyinterjúkat készítettem a piac prominens képviselőivel. A területet szerettem volna a leendő fogyasztók szemszögéből is megvizsgálni, ehhez sztenderdizált kérdőívet alkalmaztam. Mivel egy széles és soktényezős piacról van szó számos specializált területtel, elsőként egy leendő cég profilját határoztam meg. A kutatások alapján pedig felvázoltam, hogy a cég milyen kezdeti marketingstratégiával vághat bele az e-könyvpiac meghódításába.



